Eu nu strivesc corola de minuni a lumii

Modernismul este un curent literar, manifestat cu predilecție în perioada interbelică, ale cărui trăsături sunt teoretizate de Eugen Lovinescu prin intermediul cenaclului și al revistei “Sburătorul”. Acest curent promovează o înnoire a literaturii, prin desprinderea de trecut și prin creearea unei modalități inovatoare de exprimare, de tip subiectiv, prin ambiguitatea limbajului, dar și prin renunțarea la regulile prozodice.

Lucian Blaga este o personalitate de tip enciclopedic a culturii române, remarcându-se atât ca poet, filosof și dramaturg. Acesta aparține de perioada interbelică a literaturii, precum Tudor Arghezi sau Ion Barbu.

Blaga își exprimă concepția și creează un sistem filosofic, în centrul căruia plasează noțiunea de mister. Asupra acestuia, se exercită două tipuri de cunoaștere, paradisică și luciferică. Cea paradisiacă este specifică oamenilor de știință și se axează pe noțiuni științifice. Pe de altă parte, cunoașterea de tip luciferic este de natură poetică, fiind specifică artiștilor, care doresc să potențeze misterul, să îl amplifice.

Universul liric blagian se deschide cu poezia “Eu nu strivesc corola de minuni a lumii”, care a fost publicată în volumul “Poemele luminii”, apărut în 1919. De altfel, întregul volum se axează pe metafora luminii, a cunoașterii, în primul rând, prin iubire, cea mai importantă cale către definirea poetică.

Poezia își dezvăluie caracterul de artă poetică deoarece poetul își exprimă concepția despre rolul creatorului în lume și despre relația eului cu misterul. Opera se constituie ca o meditație confesivă modernistă,

deoarece sunt exploatate idei filosofice asupra destinului privilegiat al creatorului.

Procedeele artistice moderniste, care pot fi identificate în operă, sunt: ambiguitatea limbajului realizată prin frecvența metaforei, prezența lirismului subiectiv, folosirea procedeului poetic inovator al ingambamentului și noutatea prozodiei, folosirea versului liber.

O primă trăsătură care permite încadrarea operei în acest curent literar este reînnoirea prozodiei. Adoptarea versului liber de către poet demonstrează concepția lui Blaga, conform căreia lipsa elementelor de prozodie clasică permite exprimarea fluxului ideilor și a intensității sentimentelor. Astfel, textul este alcătuit din douăzeci de versuri libere, de măsuri diferite, majoritatea începând cu minusculă: „Eu nu strivesc corola de minuni a lumii/ și nu ucid/ cu mintea tainele, ce le-ntâlnesc/ în calea mea.”

O altă trăsătură pentru apartenența poeziei la modernism este utilizarea metaforei relevatorii ca figură de stil predominantă. O primă metaforă din text este „corola de minuni” care semnifică totalitatea misterelor lumii înglobând atât lucrurile pozitive, cât și cele negative ale universului, prin enumerația: „în flori, în ochi, pe buze ori morminte.” Blaga așază în centrul poeziei metafora luminii care reprezintă cele două tipuri de cunoaștere. Pe de-o parte, se remarcă cunoașterea luciferică (lumina mea), iar pe de altă parte, aflată în raport de antiteză cu prima, se reflectă cunoașterea paradisiacă, configurată de „lumina altora”.

Elementele de structură și compoziție sunt reprezentative pentru această operă.

La nivelul motivelor poetice, se remarcă simbolul central al textului, element de recurență în întreaga operă a lui Lucian Blaga, “lumina mea”, având rolul de a potența misterul, prin cunoaștere. Discursul liric se

axează pe diferența dintre noțiunile “lumina mea” și “lumina altora” și modul implicit prin care poetul sporește misterul și nu “sugrumă vraja nepătrunsului ascuns”.

Titlul poeziei este o metaforă revelatorie care prezintă noțiunea de cunoaștere luciferică. Se remarcă prezența mărcilor lexico-gramaticale ale eului liric: pronumele personal “eu” și verbul “nu strivesc”, care sporește taina perfecțiunii universului, anume “corola de minuni a lumii”.

Poezia este alcătuită din trei secvențe lirice, care compun un discurs

subiectiv, exprimând sensibilitatea eului liric.

În prima secvență lirică, poetul se imaginează un călător cu un destin lumesc(“calea mea”), de-a lungul căruia i se arată tainele universului, cuprinse în sintagma “în flori, în ochi, pe buze ori morminte”. Acestea reprezintă frumusețea naturii, cunoașterea, iubirea și moartea. Cu toate acestea, se refuză cunoașterea de tip rațional(“nu ucid”).

A doua secvență este mai amplă și explică sursa dublei antiteze între noțiunea de “eu” și “alții”, “lumina mea” și “lumina altora”. Modalitatea de cunoaștere a oamenilor de știință distruge misterul, “vraja nepătrunsului ascuns”, rațiunea fiind văzută ca dăunătoare. Totuși, cel de-al doilea termen, cunoașterea poetică, introdusă prin conjucția “dar”, definește modul de cunoaștere al celui care potențează “taina lumii”.

Compația amplă oferă o explicație asupra modului de a contempla universul. Încercările poetului de a spori misterele universului sunt asemănate cu efectul de semiobscuritate produs de lună(„cum cu razele ei albe luna/nu miscșorează, ci tremurătoare/mărește și mai tare taina nopții/ așa îmbogățesc și eu întunecata zare”).

Ultima secvență are rolul unei concluzii și reia versurile-cheie ale poeziei: ”căci eu iubesc și flori și ochi și buze și morminte”, potențarea misterului fiind iubirea la modul absolut asupra “corolei de minuni a lumii”.

Poezia se remarcă și prin inovația modernistă, renunțarea la elementele prozodice tradiționale. Poezia este alcătuită din 20 de versuri, alternând versurile scurte cu cele lungi. Se remarcă și folosirea tehnicii ingambamentului, care permite o mai mare libertate de exprimare a ideilor.

În poezia “Eu nu strivesc corola de minuni a lumii” , poetul consideră că iubirea, frumusețea, sufletul și moartea sunt taine ale existenței care nu pot fi descifrate prin rațiune, ci contemplate doar prin creație și iubire. Este preferată astfel, cunoașterea poetică, cea luciferică, în detrimentul celei raționale.