O scrisoare pierdută

Temă și viziunea

Ion Luca Caragiale este unul dintre cei patru mari clasici ai literaturii române, alături de Mihai Eminescu, Ioan Slavici și Ion Creangă. Este cunoscut ca fiind cel mai mare dramaturg român, autor al comediilor

„O scrisoare pierdută”, „O noapte furtunoasă”, „D’ale carnavalului” și

„Conu Leonida față cu reacțiunea” și al dramei „Năpasta”.

Genul dramatic cuprinde toate operele destinate reprezentării scenice. Ele sunt divizate în acte și scene, prin care se notează intrarea ori ieșirea unui personaj sau schimbarea locului acțiunii. Singura intervenție directă a autorului în textul dramatic este evidentă doar prin didascalii.

Comedia este specia genului dramatic, în versuri sau în proză, în care se evidențiază anumite moravuri sociale sau situații umane, care au un final fericit și un rol moralizator.

Piesa de teatru “O scrisoare pierdută” este o comedie de moravuri, considerată cea mai importantă scriere de acest tip a lui Caragiale. Ea a fost reprezentată scenic pe 13 noiembrie 1884, fiind publicată în același an.

Tema operei este reprezentată de lupta politică pentru alegerea unui

candidat în cadrul Adunării Constituante.

O primă trăsătură a realismului regăsită în comedie este dată de existența unor personaje tipice, construite pe o trăsătură dominantă de caracter, dar nu unică. Astfel, prin Cațavencu și Farfuridi, Caragiale ilustrează tipul demagogului, prin Pristanda pe cel al slugarnicului, Zoe

este femeia adulterină, Trahanache tipul înșelatului, iar Tipătescu cel al

amorezului.

O altă trăsătură a realismului este dată de faptul că scriitorul surprinde în mod veridic moravurile vieții politice românești de la sfârșitul secolului al XIX-lea. Pe fundalul agitației din cauza alegerilor se ivesc nenumărate neînțelegeri între partide. Sunt redate detaliat realități precum șantajul politic, acționarea politicienilor în funcție de propriul interes și imaginea cetățeanului dezorientat, toate acestea având un scop moralizator.

Elementele de structură și compoziție sunt reprezentative pentru această operă.

Titlul prezintă obiectul de șantaj, o scrisoare de amor scrisă chiar de Tipătescu pentru Zoe Trahanche. Scrisoarea este foarte importantă, dar este mereu pierdută, ceea ce accentuează faptul că toți membrii vor să o folosească într-un mod imoral.

Reperele spațio-temporale sunt foarte importante, deoarece acțiunea se petrece în „capitala unui județ de munte, în zilele noastre”. Faptul că orașul nu este individualizat prin nume propriu denotă caracterul ambiguu, că acțiunea s-ar putea întâmpla oriunde. Reperele temporale fac aluzie la campania electorală din anul 1883.

Piesa de teatru este alcătuită din patru acte, acțiunea desfășurându-se pe parcursul a trei zile. Astfel, se prezintă conflictul dramatic principal dintre cele două tabere. Partidul de guvernământ, format din șeful Zaharia Trahanache și prefectul, Ștefan Tipătescu, îl susține pe Farfuridi. Acesta este în opoziție cu Nae Cațavencu, ce provine dintr-o grupare independentă.

Comicul este evident în această piesă și are rolul de a satiriza moravurile

sociale. Piesa se axează pe comicul de situație, prezent în triunghiul

conjugal(Tipătescu, Zoe, Zaharia), în evoluția personajului Cațavencu, dar și în apariția și dispariția scrisorii.

Comicul de caracter prezintă diverse tipologii umane, precum cea a

încornoratului, a junelui prim, a adulterinei, dar și a demagogului.

Comicul de limbaj este ilustrativ prin exprimarea personajelor, care dau dovadă de incultură. Singurele personaje care fac excepție sunt Ștefan Tipătescu și Zoe Trahanache. Toate celelelalte se remarcă prin greșeli frecvente, precum „bampir”, „renumerație”, „enteres”, „ora 12 trecute fix”, dar și prin ticuri verbale („ai puțintică răbdare”).

Nu în ultimul rând, se evidențiază și comicul de nume, deoarece autorul alege foarte atent personajele. Ștefan Tipătescu provine de la cuvântul “tip”, ce sugerează caracterul de june-prim. Numele lui Cațavencu provine de la substantivul ”cață”, dar și de la „cațaveică”, o haină cu două fețe, prezentând ipocrizia și demagogia personajului. Zaharia Trahanche face aluzie la cuvântul „trahana”, modul în care el poate fi mulat după interes. Farfuridi și Brânzovenescu fac referire la inferioritate, prostie. Ghiță Pristanda face trimitere la jocul moldovenesc „pristandaua”, în care se bate pasul pe loc, fără a se înainte, iar personajul Agamemnon Dandanache provine de la „dandana”, sugerând încurcătura pe care o produce. Cetățeanul turmentat ilustrează poporul care este permanent confuz, și nu știe cu cine să voteze.

Primul act debutează cu discuția dintre Ștefan Tipătescu și Ghiță Pristanda, care discută despre adversarul lor politic, Nae Cațavencu. Polițaiul îl avertizează pe prefect, mărturisind că adversarul lor politic deține o scrisoare amoroasă.

O primă scenă semnificativă este chiar momentul în care Zaharia Trahanache intră în scenă si îi comunică prefectului că adversarul Cațavencu are o scrisoare trimisă chiar de Tipătescu pentru Zoe.

Scrisoarea conținea o cerere prin care Zoe era invitată chiar acasă la prefect: “vino tu, la cocoșelul tău care te adoră ca totdeuna și te sărută de o mie de ori”. Scena este reprezentativă, deoarece soțul înșelat încearcă să îl convingă pe amant că totul este doar o ”plastografie”.

Zoe se arată foarte revoltată din cauza posibilității publicării scrisorii, din cauza presiunii pe care o exercita Cațavencu asupra funcției politice. Intră în scenă și cetățeanul turmentat, care mărturisește că reușise să găsească scrisoarea, dar că i-a fost furată de Cațavencu.

Actul al doilea prezintă satirizarea moravurilor în calcularea voturilor politice, deoarece votul nu avusese încă loc. Astfel, Trahanache, Farfuridi și Brânzovenescu încearcă să falsifice listele electorale, adăugând cetățeni care nu aveau drep de vot.

La ordinul lui Tipătescu, Cațavencu este arestat în încercarea de a recupera scrisoarea. Zoe încearca încă de la început să discute amiabil pentru a face rost de scrisoare și reușește într-un final să îl convingă și pe Tipătescu de votul pe care trebuie să îl facă. A doua sosire a cetățeanului turmentat se soldează cu sfatul că toți îl vor alege pe Cațavencu.

Punctul culminant este reprezentat de primirea depeșei, prin care se solicită șefului partidului să îl sprijine pe noul candidat, Agamemnon Dandanache.

A doua scenă semnificativă este chiar cea din actul al treilea, din sala Primăriei, momentul discursurilor celor două personaje. Discursul lui Farfuridi denotă incapacitatea de a formula idei coerente (”atunci să se schimbe pe ici pe colo, și anume în puncte…esențiale”). Cel al lui Cațavencu ilustrează demagogia personajului (”industria română e admirabilă, e sublimă putem zice, dar lipsește cu desăvârșire”).

După rostirea numelui noului candidat, Agamemnon Dandanache, lumea izbucnește, iar Cațavencu pierde pălăria, în căptușeala căreia se regăsea scrisoarea.

Ultimul act se desfășoară în grădina casei lui Zaharia Trahanache și prezintă drumul politic pe care l-a urmat Dandanache. Într-un final, apare și Cațavencu, mărturisind că a pierdut scrisoarea. Cetățeanul turmentat sosește însă și o returnează personajului Zoe. Finalul piesei este reprezentat de discursul demagogic: ”iată visul nostru realizat[…] iată binefacerile unui sistem constituțional”.

În concluzie, opera ”O scrisoare pierdută” este cea mai complexă și rafinată comedie a literaturii române, păstrându-și importanța chiar și după trecerea timpului. Deși comediile ascund drame puternice, aceasta are menirea de a delecta și de a corecta în același timp, moravurile sociale, prin artă.