Testament

Modernismul este un curent literar, manifestat cu predilecție în perioada interbelică, ale cărui trăsături sunt teoretizate de Eugen Lovinescu prin intermediul cenaclului și al revistei “Sburătorul”. Acest curent promovează o înnoire a literaturii, prin desprinderea de trecut și prin creearea unei modalități inovatoare de exprimare, de tip subiectiv, prin ambiguitatea limbajului, dar și prin renunțarea la regulile prozodice.

Tudor Arghezi, pe numele său, Ion. N. Theodorescu, este un poet modernist, care aparține perioadei interbelice a literaturii. Marele său merit este acela de a revoluționa limbajul poetic, astfel încât, după cum însuși afirmă, “o idee să nască alte sute”. El este întemeietorul “esteticii urâtului” în literatura română, după modelul lui Charles Baudelaire din literatura franceză. Poetul Tudor Arghezi folosește toate registrele lingvistice, precum cel arhaic (“hrisov”, “rob”), regional(“brânci”), religios(“cu credință”, “icoane”) , dar și cel neologic(“obscure”).

Poezia “Testament” deschide volumul de debut arghezian, “Cuvinte potrivite” din anul 1927. Aceasta ilustrează concepția lui despre lume, viață și misiunea artistică, într-o manieră care îl particularizează, fiind astfel o artă poetică.

Imaginarul poetic arghezian se fundamentează pe trăirile eului liric și conturează imaginea amplă a actului creației, prezentat ca o întoarcere a sinelui către origini, în vederea propriei definiri.

Procedeele artistice moderniste prin care se remarcă arta poetică sunt: exprimarea relației dintre creator și univers, ambiguitatea limbajului

realizată prin frecvența metaforei, prezența lirismului subiectiv, sincronizarea cu modelele din literatura universală, dar și explorarea esteticii moderne a urâtului.

O primă trăsătură care face posibilă încadrarea poeziei în acest curent literar, o reprezintă categoriile negative, sub forma esteticii urâtului. Aceasta este enunțată în poezie prin sintagma: „Din bube, mucegaiuri și noroi/ Iscat-am frumuseți și prețuri noi”, care ilustrează transformarea urâtului în ceva valoros, o sursă de frumusețe. În plus, poetul introduce pentru prima dată în literatura română ideea de valorificare a esteticii urâtului.

O altă trăsătură a modernismului este reprezentată de utilizarea metaforei ca figură de stil predominantă, prin care arta este evidențiată în ipostaza de meșteșug. Pentru Arghezi, poezia este atât rezultatul inspirației, al harului divin, metafora „slovă de foc”, cât și rezultatul meșteșugului, al trudei poetice, așa cum reiese din metafora „slova făurită”. „Slova de foc” este, cu siguranță, semn al inspirației, al harului, iar „slova făurită” semnifică truda, munca, transformarea.

Elementele de structură și compoziție sunt reprezentative pentru

această operă.

Titlul anticipează ideea poetică și este într-o strânsă legătură cu mesajul transmis prin discursul liric. Acesta prezintă dorința poetului de a transmite o moștenire spirituală,” o carte”, creația sa.

În sens denotativ, cuvântul face referire la un act juridic, prin care o persoană cedează bunurile materiale de după moartea sa. Din punct de vedere religios, face referire la Vechiul și Noul Testament, locul unde sunt condensate toate învățăturile proorocilor și ale apostolilor transmise omenirii. De acest sens se apropie și sensul conotativ al

textului, căci moștenirea pe care o va lăsa poetul va fi una spirituală, adresată cititorilor sau generațiilor următoare de poeți.

Discursul liric este amplu, fiind organizat sub forma unui monolog adresat unui “fiu” imaginar(cititorul). Lirismul se evidențiază prin comunicare directă: alternanța formelor verbale și pronominale de persoanele I și a II-a(“nu-ți voi lăsa”), substantive în vocativ(“fiule”) și verbe la imperativ (“așeaz-o”).

Compozițional, poezia este structurată în cinci unități strofice inegale, care se axează pe metafora-simbol “carte”, motivul central al textului. Acesta se remarcă în diferite variante, echivalente sematic: “hrisov”, “o treaptă”, “un nume”. Astfel, în cadrul discursului liric, pot fi identificate patru secvențe poetice.

În prima secvență lirică se oferă o definiție a poeziei printr-o adresare directă către un fiu imaginar(cititorul), căruia îi lasă moștenire averea sa spirituală(„Nu-ți voi lăsa drept bunuri după moarte/ Decât un nume adunat pe o carte”). Fiul imaginar trebuie să înțeleagă această creație și să i se integreze(„Și care, tânăr, să le urci te așteptă/Cartea mea-i, fiule, o treaptă”).

A doua secvență poetică definește rolul pe care îl are artistul și accentuează importanța muncii sale. La fel cum înaintașii muncesc asupra pământului, artistul trudește în încercarea de a găsi cuvintele potrivite. El schimbă lumea obiectelor(“sapă”,“brazdă”) într-una conceptuală(“condei”, “călimară”). Încercarea de a șlefui exprimări rudimentare, transformându-le într-un limbaj artistic important pentru poet, constituie esența artei sale.

Regăsim și tehnica revelării tipic argheziană, care presupune o metamorfoză a răului, urâtului, suferinței în bine, duioșenie și frumusețe.

Artistul reușește să transforme “bube, mucegaiuri și noroi” în “frumuseți și prețuri noi”.

A treia secvență poetică exprimă revolta unui reprezentant al poporului, cu care eul liric se identifică. Cartea este practic, un mijloc de răzbunare pentru suferință și pentru nedreptate, având un sens de vindecare, dar și de justiție(“Biciul răbdat se-ntoarce în cuvinte/Și izbăvește- ncet,pedepsitor”).

Ultima secvență aduce lămuriri asupra tehnicii artistice. Pentru a crea, este nevoie atât de inspirație spontană(“slova de foc”), dar și de muncă și meșteșug (“slova făurită”), care se vor uni indestructibil(“Împerecheate-n carte se mărită”).

La nivelul limbajului, poezia își evidențiază caracterul modernist, prin folosirea cuvintelor considerate nepoetice, precum „bube”,

„mucegaiuri” și „noroi”, cu valoare estetică, inaugurând, în literatura română, “estetica urâtului”.

Prozodia este plasată între tradiție și modernitate. Poezia este alcătuită din strofe inegale, care se remarcă printr-o tonalitate inedită. Versurile sunt lungi, de 9-11 silabe, iar rima este împerecheată. În concluzie, modernitatea poeziei “Testament” este susținută prin viziune, deoarece poetul e un truditor, iar creația e o sinteză etică și estetică, prin tehnicile artistice (revelare, transfigurare conform esteticii urâtului), dar și prin limbajul care valorifică toate registrele lingvistice.