Perspectiva narativă

-Teorie-

* Ce este perspectiva narativă?

 Perspectiva narativă este punctul de vedere al naratorului sau viziunea sa asupra lumii.

Practic, ea reflectă viziunea naratorului asupra evenimentelor, personajelor și lumii ficționale. Prin perspectiva narativă, cititorul accesează lumea textului filtrată de glasul și atitudinea naratorului.

Tipuri principale de perspectivă narativă:

* Subiectivă: când se povesteşte la persoana I, iar naratorul se implică afectiv în relatare;
* Obiectivă: când se povesteşte la persoana a III-a, iar naratorul nu se implică în relatare, ci rămâne detaşat, impersonal
* Pentru a înțelege mai bine conceptul, să definim naratorul:

Naratorul este vocea care spune povestea într-o operă literară. El este instanța care relatează evenimentele și poate oferi detalii despre personaje, locuri, gânduri sau sentimente.

  Naratorul nu trebuie confundat cu autorul — autorul este persoana reală care a scris textul, iar naratorul este un „personaj” creat de autor pentru a spune povestea.

Tipuri de narator:

La perspectiva narativă obiectivă:

* Narator omniscient și omniprezent: știe totul despre toți și toate, inclusiv gândurile și sentimentele personajelor și are acces la trecutul, prezentul și uneori viitorul evenimentelor;
* Narator obiectiv: relatează doar ce poate fi văzut sau auzit, fără a intra în gândurile personajelor.

La perspectiva narativă subiectivă:

* Narator-personaj: face parte din acțiune și povestește la persoana I (ex.: „Am plecat în acea dimineață…”).
* Narator-martor: nu este personaj principal, ci observator al evenimentelor, pe care le povestește.

Rolul naratorului:

* Ghidează cititorul prin acțiune.
* Oferă informații și detalii necesare pentru înțelegerea poveștii.
* Creează tonul și ritmul narațiunii.
* Poate influența cum percepem personajele și întâmplările.

* Vreau să știu mai multe

În secțiunea de mai jos vei regăsi termeni mai avansați, pe care îi poți adăuga ulterior în schema oferită:

La perspectiva narativă subiectivă:

* focalizare internă – naratorul este unul dintre personaje, evenimentele fiind relatate dintr-un punct de vedere subiectiv;
* narator intradiegetic: care face parte din povestire
* narator homodiegetic: care spune el însuşi povestea la persoana I, dar este doar martor sau ascultător

La perspectiva narativă obiectivă:

* focalizare externă – naratorul este imparţial, ştie mai puţin decât personajele.
* narator extradiegetic: care nu face parte din povestire
* narator heterodiegetic: care povesteşte la persoana a III-a şi nu este personaj