Mijloacele de caracterizare

-Teorie-

Caracterizarea este una dintre cele mai importante părți ale unei povestiri, deoarece un personaj memorabil se poate conecta la nivel emoțional cu cititorul. Caracterizarea este atribuirea unor trăsături fizice, emoționale și de personalitate unui personaj fictiv dintr-o poveste. Ea se realizează în două moduri: direct și indirect.

Definitie: Modalitățile de caracterizare ajută la conturarea personajelor, dar și familiarizarea cititorului cu opera.

Caracterizarea poate fi:

1. Directă:

* de către narator ( la genul epic) sau prin intermediul didascaliilor (la genul dramatic)
* de către celelalte personaje
* de către el însuși (autocaracterizarea)

Atenție! Caracterizarea directă nu este realizată niciodată de către autor!

1. Indirectă:

* prin gesturi, fapte, comportament
* prin atitudine și limbaj
* prin gânduri și trăiri sufletești

* Elemente de portret fizic:
* statură: înalt, scund,gras,bine făcut
* fizionomie: chip oval, față lunguiață, ochi albaștri, nas ascuțit
* vestimentație( gen dramatic)
* vârstă

* Elemente de portret moral:
* curajul
* bunătatea
* istețimea
* eleganța
* tenacitatea
* credința
* optimismul
* devotamentul

* Să înțelegem mai bine prin exemple!

* „În tinereţe, domnul Trandafir era un om înalt, bine legat, cu mustăcioară neagră pe care şi-o tundea totdeauna scurt. Era un om bine făcut, puţin chel în vârful capului, cu ochii blajini. Când zâmbea se arătau, sub mustaţa tunsă scurt, nişte dinţi lungi, cu strungă mare la mijloc.”

*(„Domnu’ Trandafir” de Mihail Sadoveanu)*

Portretul fizic al domnului Trandafir reiese din caracterizarea directă, de către narator. Astfel, acesta era un „un om înalt, bine legat, cu mustăcioară neagră pe care şi-o tundea totdeauna scurt. Era un om bine făcut, puţin chel în vârful capului, cu ochii blajini”.

* „Când trebuia câteodată să ne citească din poveștile lui Creangă, ne privea blând, cu un zâmbet liniștit, ținând cartea în dreptul inimii – și în bănci se făcea o tăcere adâncă, ca într-o biserică. Și ne-o dă această învăţătură nu pentru că trebuia, și pentru că i se plătea, dar pentru că avea un prisos de bunătate în el și pentru că în acest suflet era ceva din credința și curățenia unui apostol.”

*(„Domnu’ Trandafir” de Mihail Sadoveanu)*

Domnul Trandafir este caraterizat direct, de către narator, asemenea unui om blând și bun: „ne privea blând”, „ pentru că avea un prisos de bunătate în el”.

* „Nu vreau să mă credeți un lăudăros – sunt cel mai bun din clasă la matematică (...). În schimb, la română am mereu probleme. Bunica le repeta adesea vecinilor noștri: „Bogdan – ăsta sunt eu – e foarte bun la matematică, iar Claudia la română.” (...) Semănăm bine: avem ochi verzi, gene lungi (gene de față, cum mi se spune mereu), păr castaniu ondulat, doar că eu am o suviță pe frunte.”

(*„Prietenul meu” de Ioana Pârvulescu*)

Bogdan este caracterizat direct, de către el însuși. Acesta afirmă că e „cel mai bun din clasă la matematică”. De asemenea, prezintă și portretul său: „ aveam ochi verzi, gene lungi, [...], păr castaniu ondulat”.

* „Goe este foarte impacient și, cu un ton de comandă, zice încruntat:

— Mam’ mare! de ce nu mai vine?... Eu vreau să vie!

— Vine, vine acuma, puișorul mamii! răspunde cucoana.

Tânărul Goe poartă un frumos costum de marinar, pălărie de paie, cu inscripția pe pamblică: le Formidable, și sub pamblică biletul de călătorie înfipt de tanti Mița, că „așa țin bărbații biletul.”

*(„Dl. Goe…” de I. L. Caragiale)*

Portretul moral al personajului Goe reiese din caracterizarea indirectă, din atitudinea și limbajul acestuia. Astfel, băiatul este un copil neastâmpărat și lipsit de maniere și răbdare, deoarece vorbește impulsiv cu bunica sa în așteptarea trenului: „ Goe este foarte impacient și, cu un ton de comandă, zice încruntat:

— Mam’ mare! de ce nu mai vine?... Eu vreau să vie!”

* „Acasă, Petruța, nu stătea o clipă, făcea treabă, gătea, îngrijea de doi fraţi mai mici, ştiam de la mama, care aflase la şedinţa cu părinţii. Cu toate astea, îşi făcea mereu temele, chiar desena bujori şi fluturaşi la colţurile paginii.”

*(„Oracolul” de Mircea Cărtărescu)*

Portretul moral al protagonistei Petruța reiese din caracterizarea indirectă, din gesturile și faptele sale. Astfel, aceasta dă dovadă de hărnicie și responsabilitate, deoarece îngrijea gospodăria și avea grijă de frații ei: „ făcea treabă, gătea, îngrijea de doi fraţi mai mici”. În plus, Petruța denotă și seriozitate, deoarece își făcea mereu temele la școală: „Cu toate astea, îşi făcea mereu temele”.