Enigma Otiliei

Temă și viziunea

George Călinescu este o personalitate enciclopedică, care a activat la sfârșitul perioadei interbelice. Acesta a fost atât critic și istoric literar, cât și biograf, monograf și eseist.

Autorul refuză noul mod de scriere, de tip subiectiv, preferându-l pe cel clasic, de tip obiectiv. Astfel, realismul de tip balzacian se îmbină cu trăsături moderniste, deoarece sunt evidențiate personaje care au o trăsătură dominantă, se folosește descrierea minuțioasă a cadrului, dar și relativizarea perspectivei narative.

Romanul este o specie a genului epic, în proză, de mare întindere, cu o acțiune complexă desfășurată pe mai multe planuri narative, care dezvoltă conflicte puternice.

“Enigma Otiliei“ este un roman realist obiectiv de factură balzaciană, care conține și elemente de modernitate. Acesta este publicat la sfârșitul perioadei interbelice, în anul 1938. Trăsăturile realismului sunt reprezentate de: prezentarea veridică a evenimentelor, prezența unui naratorul omniscient și omniprezent, relatarea la persoana a treia, dar și preferința acordată detaliilor semnificative și tipurilor umane.

Tema acestuia este una socială, fiind prezentată viața burgheziei bucureștene, de la începutul secolului al XX-lea. Este ilustrată astfel, istoria complicată a unei moșteniri și problematica paternității.

O primă trăsătură a realismului este perspectiva narativă obiectivă. Aceasta ete obiectivă, deoarece naratorul este heterodiegetic,

omniprezent și omniscient. Omnisciența este vizibilă prin faptul că știe mai mult decât personajele sale și le dirijează evoluția lor. „Viziunea dindărăt” este prezentă prin relatarea textului este la persoana a III-a:

„Aglae îi ordonă să divorțeze", „Cântă admirabil la pian". De asemenea, naratorul este neimplicat, creditabil, impersonal și detașat. Perspectiva naratorului este completată de cea a personajului narator Felix, prin intervenția căruia sunt introduse în scenă și celelalte personaje.

O altă trăsătură a realismului este reprezentată de tipologiile de personaje. Costache Giurgiuveanu reprezintă tipul zgârcitului, a omului care aleargă după bogăție. Aglae, sora lui Costache, este „baba absolută", iar Stănică Rațiu e arivistul, om fără demnitate și foarte vorbăreț. Otilia ilustrează modelul femeii independente, inteligente, aptă să ia decizii, iar Felix Sima reprezintă tipul îndrăgostitului naiv, dar și al intelectualului în devenire, romanul având caracterul unui bildungsroman. Pascalopol e tipul gentlemanului, al moșierului generos,

„de folos unor orfani ca noi.”

Elementele de structură și compoziție sunt ilustrative pentru această operă.

Titlul operei a fost schimbat din “Părinții Otiliei“ în “Enigma Otiliei“, tocmai pentru a accentua trăsătura pregnantă a eroinei, aceea de mister. Ea este enigmatică, fiind privită într-un mod diferit de fiecare dintre personaje prezentate.

Reperele spațio-temporale sunt fixate de asemenea, încă de la debutul operei. Acțiunea se petrece la începutul secolului al XX-lea, în anul 1909. În ceea ce privește spațiul, incipitul romanului se află în strânsă legătură cu finalul, deoarece este prezentată strada Antim, pe care tânărul se află(“un tânăr de vreo 18 ani, îmbrăcat în uniformă de licean intră în strada Antim“).

Opera este alcătuită din douăzeci de capitole și este structurată pe două planuri narative principale: istoria complicată a moștenirii și destinul lui Felix Sima, cel care observă degradarea familiei Costache, din cauza dorinței de îmbogățire. Secvențele narative sunt prezentate într-o ordine cronologică.

Importanța acestui roman călinescian se remarcă și cu privire la personaje, acestea aparținând unor categorii sociale și având o trăsătură fundamentală. Astfel, Costache Giurgiuveanu definește tipologie avarului, Stănică Rațiu prezintă o tipologie a parvenitului, Otilia prezintă tipul cochetei, Felix, pe cel al intelectualului, iar Pascalopol pe cel al moșierului de viță nobilă. Aglae Tulea reprezintă “baba absolută“, dorind în fond, averea lui Costache Giurgiuveanu. Copiii acesteia au alte trăsături fundamentale: Titi este tipul “debilului“, Aurica este considerată a fi “fata batrână“, iar Olimpia este considerată “leneșă, nepăsătoare“.

O primă scenă semnficativă este chiar momentul din incipit când este descrisă minuțios strada Antim(“Casa avea un singur cat, așezat pe un parter scund “). Felix Sima ajunge la casa lui Costache Giurgiuveanu, dar inițial, tutorele său, Costache, nu îl primește. El reușește totuși să pătrundă la intervenția Otiliei Mărculescu. Observă jocul de table pe care toți ceilalți îl jucau și modul în care este privit. De altfel, Aglae îi și spune lui Costache să deschidă un “azil de orfani“, făcând referire la situația dificilă a Otiliei și a lui Felix.

Tânărul Felix se aproprie din ce în ce mai mult de Otilia, după ce observă multitudinea lucrurilor care îi unesc pe cei doi. Totuși, gelozia față de Pascalopol, îl face să aibă stări multiple.

Romanul prezintă și cel de-al doilea conflict, centrat pe obținerea averii

lui Costache Giurgiuveanu, la care aspiră toți membrii clanului Tulea.

Aceștia încearcă prin orice mijloc să obțină banii bătrânului, care poseda

bunuri materiale diverse.

A doua scenă semnificativă este chiar cea în care Stănică Rațiu îi fură banii lui moș Costache, provocându-i bătrânului un infarct fatal (“Stănică, netulburat, pipăi mai de aproape salteaua, apoi vârî brusc mâna sub ea și trase pachetul cu bani”). Giurgiuveanu este surprins, se sperie și încearcă să avertizeze. Momentul este prezentat cu detalii de o mare finețe(“Bătrânul[…]se dădu jos printr-o sforțare supraomenească, pe marginea patului și urlă gutural“).

Planul epic dintre Felix și Otilia cu ezitări, dezamăgiri și multe așteptări, duce la o neîmplinire a cuplului. Este semnificativ și momentul din tren, de după mulți ani, când Felix și Pascalopol se reîntâlnesc. Moșierul îi povestește tânărului că “i-a redat libertatea“ Otiliei și că aceasta s-a căsătorit cu un bărbat exotic din Buenos Aires. Pascolopol mărturisește că Otilia a rămas, pentru el, o enigmă.

În concluzie, romanul “Enigma Otiliei“ este unul reprezentativ pentru literatura română, prin modul unic al lui George Călinescu de a îmbina elemente realiste cu cele moderniste. Este marcată astfel, o data importantă, această operă fiind un nou model românesc.